หุ้นสหรัฐปิดพุ่ง 175.24 จุด
ดัชนีดาวโจนส์ตลาดหุ้นนิวยอร์กปิดพุ่งขึ้น175.24 จุด  ที่ 14,075.37 จุด รับเบอร์นันเก้เดินหน้า QE  ขณะที่ ราคาน้ำมันฟื้นเล็กน้อย
28 ก.พ. 2556

ดัชนีดาวโจนส์ตลาดหุ้นนิวยอร์กปิดพุ่งขึ้น175.24 จุด  ที่ 14,075.37 จุด รับเบอร์นันเก้เดินหน้า QE  ขณะที่ ราคาน้ำมันฟื้นเล็กน้อย 
ดัชนีเฉลี่ยอุตสาหกรรมดาวโจนส์พุ่งขึ้น 175.24 จุด หรือ 1.26% ปิดที่ 14,075.37 จุด ดัชนี S&amp;P 500 เพิ่มขึ้น 19.05 จุด หรือ 1.27% ปิดที่ 1,515.99 จุด และดัชนี Nasdaq เพิ่มขึ้น 32.61 จุด หรือ 1.04% ปิดที่ 3,162.26 จุด
เบอร์นันเก้กล่าวต่อสภาคองเกรสเป็นวันที่ 2 ที่แคปิตอล ฮิลล์ว่า มาตรการ QE หรือโครงการซื้อพันธบัตรของเฟดถือเป็นสิ่งจำเป็นในการกระตุ้นเศรษฐกิจที่ยังคงอ่อนแอ และจะช่วยสร้างงานให้กับชาวอเมริกัน
“อัตราว่างงานสูงได้สร้างความเสียหายอย่างมาก ซึ่งมีเพียงแต่ทำให้ผู้ว่างงานและครอบครัวของพวกเขาต้องเผชิญกับความยากลำบากเท่านั้น แต่ยังส่งผลกระทบต่อศักยภาพและแนวโน้มการผลิตของเศรษฐกิจของเราโดยรวมอีกด้วย ขณะที่อัตราว่างงานสูงกว่าระดับปกติอยู่มากและเงินเฟ้อบรรเทาลงนั้น ความคืบหน้าสู่เป้าหมายว่าด้วยการจ้างงานสูงสุดและความมีเสถียรภาพด้านราคาของเฟดนั้น ต้องอาศัยนโยบายการเงินที่ผ่อนคลายอย่างมาก" เบอร์นันเก้กล่าวต่อสมาชิกสภานิติบัญญัติของสหรัฐ
ด้าน  สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนเมษายน เพิ่มขึ้น 13 เซนต์ ปิดที่ 92.76 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 84 เซนต์ ปิดที่ 111.92 ดอลลาร์ต่อบาร์เรล
ตลาดน้ำมันเคลื่อนไหวตามข้อมูลทางเศรษฐกิจอันแข็งแกร่งของสหรัฐฯ ชาติผู้บริโภครายใหญ่ หลังพบว่ายอดสั่งซื้อสินค้าคงทนในเดือนมกราคมเพิ่มขึ้นอย่างแข็งแกร่ง เช่นเดียวกับสินค้าประเภททุน บ่งชี้ถึงความเชื่อมั่นของภาคธุรกิจต่อภาวะเศรษฐกิจในภายภาคหน้า